Here is a page extracted from Wikipedia that may contain CSS, HTML, and a lot of unformatted text.

Title: Calabaza
Content: A calabaza (nombre mas estendillau en o dominio aragonés), u en ribagorzano carbaza (que en benasqués se pronuncia "carbasa") ye una baya de tipo peponide que ye o fruito caracteristico d'as matas domesticas d'o chenero Cucurbita, que se dice por lo común «calabaceras», u «carbaceras» en ribagorzano.

A mas d'ixes nombres, que son os de distribución mas ampla en l'Alto Aragón, se'n documenta localment atros en aragonés como crapaza en Fanlo y Sercué (val de Vio), calapaza en Buesa (val de Broto), carabaza y clabaza. En a suya tesi De quelques affinités phonétiques entre l'aragonais et le béarnais, W. D. Elcock deixa entender que as formas con -P- d'esta palabra, que son exclusivas d'as vals mas remotas de l'alto Sobrarbe, se producen porque en ixes puestos tamién se dice «crapa» a l'animal que en atros puestos ye una «craba», esistindo una conexión fonetica entre as dos voces.

As especies principals d'as que s'obtiene calabazas son Cucurbita moschata, C. maxima y C. pepo. Todas son plantas de regano, si bien as calabaceras son matas prou rusticas y se'n puede trobar casos a-saber-los que en ha medrau bordes u lo menos sin gota de riego. A mida d'a calabacera cuan ye de tot desarrollada, que fa uns cuantos metros, la fa poco consellable de plantar en hortals chicoz. Además, a mata s'enfila y con o peso que gosa fer puede llegar a capuzar una barana de malla metalica si no se para cuenta.

Imáchens

Se veiga tamién 

 Calabacín.
 Calabaza de rabiquet.
 Calabaza vinatera.
 Pepino.
 Melón.
 Melón d'augua.

Referencias 

Hortalicias
Fitonimia